Mihkel Hermann
Mihkel Hermann, ka Micha Hermann, Michael Hermann, (2. veebruar 1864 Võhma küla, Viljandimaa – august 1943 Tartu) oli eesti ettevõtja (trükikoja ja raamatukaupluse omanik ning kirjastaja). Mihkel Hermann õppis Põltsamaa kihelkonnakoolis kuni 15. eluaastani, misjärel asus trükindust õppima Tartus Mattiiseni trükikojas. Ta oli Karl August Hermanni noorem poolvend ning ärijuht tema trükikojas ja raamatupoes, mis asusid Tartus Narva tänaval. 1896 läksid trükikoda ja raamatupood tema valdusse. Samal aastal alustas Tartus tegevust tema raamatu- ja noodikauplus. Ta tegutses ka kirjastajana. Omandas 1897. aastal Wilhelm Justi (ja Emilie Justi) laenuraamatukogu. 1910–1911, 1927, 1929, 1935 avaldas ta Hermanni trükikoja-raamatukaupluse ja laenuraamatukogu raamatute nimestikke.